《师竹由东阳携石洞贻芳卷过访，偕饮酒楼，转至戴海门笠青家，夜归书赠师竹 其四》
清代·许传霈

灯灺懒不归，归来人睡足。悄然见卷书，清气扑眉目。

展读消酡颜，郭洞逢石屋。贻芳终古芳，紫阳花不独。

我本林泉癖，五载梦魂熟。客兮明日行，尔音无金玉。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。